早喺公元前嘅古希臘時代經已有哲學家喺度思考「心靈係乜」嘅問題，柏拉圖（Plato）同阿里士多德（Aristotle）都有對呢方面嘅問題著過墨，而及後嘅西方哲學思想家都一路有對心靈哲學（philosophy of mind）作出討論，例如 17 世紀法國哲學家笛卡兒（Descartes）就提出心身二元論（mind-body dualism）主張心靈同身體係兩個獨立嘅物體，認為人類嘅心靈具有非物理性嘅特質。